PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FV/3/1/022	Bratislava 21. marca 2006	

	Protimonopolný úrad Slovenskej republiky, odbor koncentrácií v správnom konaní č. 0021/OK/2006 začatom dňa 30.01.2006 na základe oznámenia koncentrácie podnikateľom Rautaruukki Oyj so sídlom Suolakivenkatu 1, 00810 Helsinki, Fínsko prostredníctvom JUDr. Rastislava Kuklisa, advokáta so sídlom Zochova 6-8, 811 03 Bratislava vo veci koncentrácie podnikateľov Rautaruukki Oyj so sídlom Suolakivenkatu 1, 00810 Helsinki, Fínsko a STEEL-MONT, a.s. so sídlom Staničná 788/11, 908 51 Holíč, Slovenská republika, IČO: 34 152 717

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou  v získaní priamej kontroly podnikateľa Rautaruukki Oyj so sídlom Suolakivenkatu 1, 00810 Helsinki, Fínsko nad podnikom podnikateľa STEEL-MONT, a.s. so sídlom Staničná 788/11, 908 51 Holíč, Slovenská republika, IČO: 34 152 717, na základe Zmluvy Rámcovej zmluvy o nadobudnutí 100% akcií tvoriacich základné imanie spoločnosti STEEL-MONT, a.s. uzatvorenej dňa 19.12.2005 medzi Petrom Macháčom, Bratislava, Miroslavom Suchom, Bratislava, Vlastou Macháčovou, Bratislava a Evou Suchovou, Bratislava ako predávajúcimi a Rautaruukki Oyj so sídlom Suolakivenkatu 1, 00810 Helsinki, Fínsko ako kupujúcim.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 30.01.2006 doručené oznámenie koncentrácie spoločnosťou Rautaruukki Oyj so sídlom Suolakivenkatu 1, 00810 Helsinki, Fínsko (ďalej len „Rautaruukki“), prostredníctvom JUDr. Rastislava Kuklisa, advokáta so sídlom Zochova 6-8, 811 03 Bratislava (ďalej len „právny zástupca“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), zaevidované úradom pod č. 451/2006, ktorá spočíva v získaní priamej kontroly spoločnosti Rautaruukki nad spoločnosťou STEEL-MONT, a.s. so sídlom Staničná 788/11,             908 51 Holíč, Slovenská republika, IČO: 34 152 717 (ďalej len „Steel-Mont“), na základe Rámcovej zmluvy o nadobudnutí 100% akcií tvoriacich základné imanie spoločnosti Steel-Mont uzatvorenej dňa 19.12.2005 medzi Petrom Macháčom, Bratislava, Miroslavom Suchom, Bratislava, Vlastou Macháčovou, Bratislava a Evou Suchovou, Bratislava ako predávajúcimi a Rautaruukki ako kupujúcim (ďalej len „Rámcová zmluva“).

	Na základe predmetného oznámenia koncentrácie sa dňa 30.01.2006 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. SK 0021/OK/2006 vo veci koncentrácie spoločností Rautaruukki a Steel-Mont, o čom úrad listom č. 649/PMÚ SR/2006 zo dňa 09.02.2006 upovedomil oznamovateľa koncentrácie prostredníctvom právneho zástupcu.

	Nakoľko oznámenie koncentrácie neobsahovalo všetky náležitosti podľa  § 10 ods. 12 zákona a vyhlášky Protimonopolného úradu Slovenskej republiky                  č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom súčasne vyzval oznamovateľa prostredníctvom právneho zástupcu na jeho doplnenie a upozornil ho na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

	Požadované podklady podľa § 10 ods. 12 zákona v nadväznosti na vyhlášku boli úradu doručené dňa 27.02.2006 listom zaevidovaným úradom pod. č. 930/2006 a dňa 08.03.2006 listom zaevidovaným úradom pod  č. 1116/2006, na základe čoho podľa § 11 zákona začala dňom 09.03.2006 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola účastníkovi správneho konania prostredníctvom právneho zástupcu oznámená listom č. 1134/PMÚ SR/2006 zo dňa 09.03.2006.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 24.02.2006.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 19.12.2005 spoločnosť Rautaruukki a spoločnosť Steel-Mont uzatvorili Rámcovú zmluvu, na základe ktorej nadobudne spoločnosť Rautaruukki 100%-ný podiel akcií tvoriacich základné imanie spoločnosti Steel-Mont.
	Vzhľadom na znenie platných stanov spoločnosti Steel-Mont v nadväznosti na podiel na základnom imaní, ktorý spoločnosť Rautaruukki získa, úrad zistil, že spoločnosť Rautaruukki na základe predmetnej Rámcovej zmluvy získa možnosť vykonávať rozhodujúci vplyv na zloženie, hlasovanie alebo rozhodovacie orgány spoločnosti Steel-Mont, a tým získa možnosť vykonávať rozhodujúci vplyv na činnosť spoločnosti Steel-Mont.

	Vychádzajúc z vyššie uvedeného úrad dospel k záveru, že na základe Rámcovej zmluvy došlo k získaniu priamej priamej kontroly spoločnosti Rautaruukki nad spoločnosťou Steel-Mont, a teda ku koncentrácii podľa § 9 ods. 1 písm. b) v spojení s § 9 ods. 4 písm. b) zákona.

Účastníci koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Rautaruukki. Účastníkmi posudzovanej koncentrácie sú spoločnosti Rautaruukki, ako spoločnosť, ktorá získava kontrolu nad spoločnosťou Steel-Mont, ako aj spoločnosť Steel-Mont, nad ktorou je kontrola získaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Spoločnosť Rautaruukki je verejná akciová spoločnosť, založená a riadiaca sa podľa fínskeho práva, zapísaná na Národnom úrade patentov a registrácie v systéme obchodného registra, reg. Číslo: 154 820. Predmetom činnosti spoločnosti je najmä kovopriemysel a iné priemyselné odvetvia a činnosti s ním spojené, také ako je výroba kovov a upravených kovových výrobkov a obchodovanie s nimi, ako aj výrobkov, ktoré ich nahrádzajú alebo dopĺňajú. 
	Najväčším akcionárom spoločnosti Rautaruukki je fínsky štát a ďalšími akcionármi sú fínski neinštitucionálni investori, iní fínski vlastníci a zahraniční vlastníci.
	Spoločnosť Rautaruukki má viacero dcérskych spoločností vo Fínsku, Rusku, Poľsku, Litve a iných. Na území Slovenskej republiky spoločnosť Rautaruukki pôsobí prostredníctvom 100%-nej dcérskej spoločnosti Ruukki Slovakia, s.r.o. so sídlom Priemyselná 1/A, 821 09 Bratislava, Slovenská republika, IČO: 36 181 480 (ďalej len „Ruukki Slovakia“).

	Spoločnosť Ruukki Slovakia bola založená spoločenskou zmluvou zo dňa 30.10.1997 a do obchodného registra bola zapísaná dňa 28.01.1998 v oddieli: Sro, vložka číslo: 35390/B. Predmetom činnosti spoločnosti Ruukki Slovakia je podľa výpisu z obchodného registra tvarovanie kovových profilov za studena; konzultačné služby v oblasti architektúry a inžinieringu; veľkoobchodná a maloobchodná činnosť v odbore: hutnícke výrobky a hutnícky materiál; podnikateľské poradenstvo; marketing a manažment; projektová činnosť v odbore pozemné stavby; činnosť stavbyvedúceho v odbore pozemné stavby; činnosť stavebného dozoru v odbore pozemné stavby a činnosť realitnej kancelárie.

	Z vyššie uvedených skutočností vyplýva, že Rautaruukki je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Steel-Mont je akciovou spoločnosťou, ktorá bola založená zakladateľskou zmluvou zo dňa 22.11.1996 a do obchodného registra bola zapísaná dňa 19.12.1996 v oddieli: Sa, vložka číslo: 204/T. Predmetom činnosti spoločnosti Steel-Mont je podľa výpisu z obchodného registra kúpa tovaru za účelom jeho predaja konečnému spotrebiteľovi (maloobchod) v rozsahu voľnej živnosti; kúpa tovaru za účelom jeho predaja iným prevádzkovateľom živnosti (veľkoobchod) v rozsahu voľnej živnosti; výroba a stavba strojov a prístrojov s mechanickým pohonom; zámočníctvo; oprava motorových vozidiel; výroba a opravy poľnohospodárskych strojov; oprava karosérií; pokrývačstvo; klampiarstvo; výroba vetrania; výroba a montáž meracích a kontrolných prístrojov; stolárstvo; sprostredkovateľská činnosť v rozsahu voľnej živnosti a uskutočňovanie stavieb a ich zmien.
Spoločnosť Steel-Mont je kontrolovaná fyzickými osobami, a to Petrom Macháčom, Miroslavom Suchom, Vlastou Macháčovou a Evou Suchovou. Spoločnosť Steel-Mont vykonáva kontrolu nad spoločnosťami STEEL-MONT o.o.o., Rusko a STEEL-MONT BOHEMIA s.r.o., Česká republika.  

	Vzhľadom na vyššie uvedené úrad dospel k záveru, že spoločnosť Steel-Mont je podnikateľom podľa § 3 ods. 2 zákona, a teda zákon sa na podnikateľa Steel-Mont podľa § 2 ods. 1 písm. a) zákona vzťahuje.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Rámcovej zmluvy, ktorá bola uzatvorená dňa 19.12.2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

	Na základe podkladov, ktoré predložil účastník správneho konania prostredníctvom právneho zástupcu úrad dospel k záveru, že predmetná koncentrácia podlieha kontrole úradu podľa § 10 ods. 1 písm. a) aj b) zákona, nakoľko podnikateľ Rautaruukki v roku 2004 dosiahol celosvetový celkový obrat najmenej 1 200 000 000 Sk a v Slovenskej republike dosiahol za rok 2004 obrat najmenej 360 000 000 Sk a podnikateľ Steel-Mont dosiahol v roku 2004 v Slovenskej republike obrat najmenej 500 000 000 Sk.

Presnú výšku obratov dosiahnutých podnikateľmi Rautaruukki a Steel-Mont úrad v rozhodnutí neuvádza, nakoľko tieto údaje účastník konania označil za predmet obchodného tajomstva a sú súčasťou spisového materiálu.

	Ďalej úrad posudzoval, či podnikateľ Rautaruukki postupoval podľa § 10     ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Rámcovej zmluvy, t.j. dňa 19.12.2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Rautaruukki neporušil vyššie uvedenú povinnosť.

Relevantné trhy a dopad koncentrácie na hospodársku súťaž

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia. 
	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Podnikateľ Rautaruukki je rozdelený na štyri divízie, tri divízie sa orientujú na zákazníka, konkrétne ide o: Ruukki Výstavba, Ruukki Strojárstvo a Ruukki Kovy. Štvrtá divízia, Ruukki Výroba je zodpovedná za produkciu.
	Ruukki Výstavba sa špecializuje na riešenia orientované na zákazníka v oblasti obchodnej a bytovej výstavby a výstavby infraštruktúry.
	Ruukki Strojárstvo dodáva riešenia na podklade kovov pre zdvíhacie, manipulačné a prepravné zariadenia, celulózu a papier, ako aj lodiarenský a pobrežný priemysel.
	Ruukki Kovy dodáva oceľ, nehrdzavejúcu oceľ a hliník ako aj štandardné a špeciálne projekty, diely a komponenty.
	Ruukki Výroba vyrába za horúca valcovaný, za studena valcovaný a poťahovaný plech a pásovinu, oceľové rúry a drôt, tyčové a spevňujúce oceľové výrobky. Táto divízia nemá zákazníkov mimo skupiny Rautaruukki.

	Podnikateľ Rautaruukki vykonáva na území Slovenskej republiky prostredníctvom svojej dcérskej spoločnosti Ruukki Slovakia nasledujúce činnosti: predaj strešných výrobkov (strechy, systémy určené pre dažďovú vodu, plechové tesnenia a príslušenstvo), trapéznych plechov a fasádnych produktov (sendvičové panely, fasádne systémy, stenové profily) a poskytovanie riešení založených na kovoch na obchodné a priemyselné účely, najmä projektovanie a výroba jednoposchodových oceľových hál. Rautaruukki nemá žiadnu vlastnú výrobu v Slovenskej republike.

	Podnikateľ Steel-Mont je stavebná spoločnosť, ktorej hlavným predmetom je realizácia stavebných diel, najmä priemyselného charakteru (výrobné, skladacie a logistické haly a prístrešky) na území celej Slovenskej republiky. Táto činnosť je uskutočňovaná prostredníctvom Závodu Výstavby. Organizačnou časťou podnikateľa Steel-Mont je tiež Závod Kovovýroby, ktorého produkty pokrývajú výhradne potreby súvisiace so stavebnou aktivitou Závodu Výstavby a nepredávajú sa žiadnym iným účastníkom trhu. Za účelom realizácie stavených diel podnikateľ Steel-Mont nakupuje od Ruukki Slovakia stavebný materiál (hutnícky materiál, trapézne plechy a sendvičové panely). Tovarový trh podnikateľa Steel-Mont účastník konania prostredníctvom právneho zástupcu definoval ako poskytovanie služieb – realizácia stavebných diel prevažne priemyselného charakteru a úrad sa s jeho názorom stotožnil.

	Na základe hore uvedeného vymedzil úrad z tovarového hľadiska nasledovné relevantné trhy, na ktorých pôsobí podnikateľ Rautaruukki:
-	trh dodávok hutníckeho materiálu,
-	trh dodávok trapézneho plechu a 
-	trh dodávok sendvičových panelov.

	S ohľadom na pôsobenie účastníka koncentrácie podnikateľa  Steel-Mont úrad z tovarového hľadiska vymedzil nasledovný relevantný trh:
-	trh realizácie priemyselných stavieb.

	Pri vymedzení priestorového relevantného trhu vo vzťahu k vyššie uvedeným relevantným trhom úrad vychádzal z podkladov a informácií predložených účastníkom predmetného správneho konania, podľa ktorých účastníci koncentrácie pôsobia na príslušných relevantných trhoch na území celej Slovenskej republiky.
	Preto priestorový relevantný trh vo vzťahu k tovarovým relevantným trhom uvedeným vyššie úrad vymedzil územím celej Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Ako vyplýva z vyššie uvedeného, úrad zistil, že aktivity účastníkov koncentrácie sa na žiadnom z vyššie vymedzených relevantných trhoch neprekrývajú. Z predložených podkladov však súčasne vyplýva, že predmetnou koncentráciou dôjde k ovplyvneniu relevantného trhu dodávok hutníckeho materiálu, trapézneho plechu a sendvičového panelu, pre ktoré je trh realizácie priemyselných stavieb trhom odberov, na ktorom pôsobí podnikateľ Steel-Mont. Podnikateľ Rautaruukki je teda v pozícii dodávateľa a podnikateľ Steel-Mont v pozícii odberateľa. 

	Údaje, ktoré sú obsiahnuté v tabuľkách nižšie úrad presne alebo vôbec neuvádza, nakoľko boli podnikateľom Rautaruukki označené za predmet obchodného tajomstva a sú súčasťou spisového materiálu.

	Analýzou predložených podkladov a informácií úrad zistil nasledovné skutočnosti:

	Tržby a podiel podnikateľa Steel-Mont za vlastné výkony na trhu realizácie priemyselných stavieb bol v jednotlivých rokoch 2002-2004 nasledovný:

2002	2003	2004	
SKK [...]	SKK [...]	SKK [...]	
[<5]%	[<5]%	[<5]%	

	Na relevantnom trhu realizácie priemyselných stavieb na území Slovenskej republiky pôsobí množstvo stavebných spoločností, z ktorých podľa oznamovateľa koncentrácie najväčším konkurentom podnikateľa  Steel-Mont sú spoločnosť ZIPP Bratislava spol. s r.o. s trhovým podielom približne 14%  a spoločnosť SIBAMAC, a.s. s trhovým podielom približne 4%. 
Za týmito spoločnosťami nasleduje spoločnosť INGSTEEL, spol. s r.o. s trhovým podielom cca 2% a spoločnosť Chladiace veže Bohunice, spol. s r.o. s trhovým podielom 0,45%. 

	Vyššie uvedené údaje čerpal oznamovateľ koncentrácie z časopisu EUROSTAV a jeho prílohy TOP 100 z rokov 2002-2004.

	Podnikateľ Rautaruukki dosiahol na jednotlivých relevantných trhoch na území Slovenskej republiky prostredníctvom dcérskej spoločnosti nasledovné trhové podiely.

	Podnikateľ Rautaruukki odhaduje trh pre hutnícke výrobky (za horúca valcovaný plech, za horúca valcované pásy, za studena valcovaná oceľ, galvanizovaná oceľ a farebne potiahnutá oceľ) na približne 0,8 milióna ton. Spoločnosť Ruukki Slovakia doviezla v roku 2004 do Slovenskej republiky približne [...] ton za horúca valcovanej pásovej a galvanizovanej ocele, a teda jej trhový podiel na trhu dodávok hutníckeho materiálu je menej ako [<3]%.

Sendvičové panely

Rok	Veľkosť trhu (v tisícoch SKK)	Predaj Ruukki Slovakia (v tisícoch SKK)	Trhová pozícia Ruukki Slovakia (v %)	
2003	[...]	0	0	
2004	[...]	[...] 	[<3]	
2005	[...]	[...]	[<5]	

	Najvýznamnejšími konkurentmi na trhu dodávok sendvičových panelov je spoločnosť Kingspan, s.r.o. s trhovým podielom 42%, ďalej spoločnosť BRUCHA SLOVAKIA spol. s r.o. s trhovým podielom 17% a spoločnosť TRIMO SLOVAKIA spol. s r.o., ktorá dosiahla trhový podiel 12%. Spoločnosti SKK GROUP IZOPAN s.r.o. a PFLAUM, s.r.o. dosiahli trhový podiel menší ako 10%.

Trapézne plechy

Rok	Veľkosť trhu (v tisícoch SKK)	Predaj Ruukki Slovakia (v tisícoch SKK)	Trhová pozícia Ruukki Slovakia (v %)	
2003	údaje nedostupné	údaje nedostupné	údaje nedostupné	
2004	[...]	[...]	[15-20]	
2005	[...]	[...]	[15-20]	

	Na relevantnom trhu dodávok trapéznych plechov sú najvýznamnejšími konkurentmi spoločnosť Haironville Slovensko s.r.o. s trhovým podielom 21%, spoločnosť KOVOVÉ PROFILY, spol. s r.o. dosiahla 19%-ný trhový podiel a spoločnosť ROVA-SK, a.s. dosiahla 18%-ný trhový podiel. Spoločnosti Blachotrapez, s.r.o. a Hoesch Bausysteme GmbH, organizačná zložka dosiahli trhový podiel každá po 18%.
	Vyššie uvedené údaje vychádzajú z odhadu spoločnosti Ruukki Slovakia, nakoľko podľa ich vedomostí nebola uverejnená žiadna štúdia o veľkosti slovenského trhu a najlepších hráčoch na trhoch sendvičových panelov a trapéznych plechov.

	Podnikateľ Steel-Mont nie je výrobcom stavebných materiálov. Oceľové konštrukcie, ktoré vyrába Závod Kovovýroby, sú vyrábané výlučne na účely vlastnej výstavby a nie sú distribuované tretím stranám. Čo sa týka nákupu stavebného materiálu, podnikateľ Steel-Mont nakupuje výrobky od výrobcov buď cez ich dcérske spoločnosti so sídlom v Slovenskej republike alebo cez ich obchodných zástupcov.

Podiel dodávok od podnikateľa Rautaruukki na celkovom nákupe podnikateľa Steel-Mont

Druh stavebného materiálu	2002	2003	2004	
Hutnícky materiál	0	0	[2-7]%
SKK [...]	
Trapézne plechy	0	0	[80-100]%
SKK [...]	
Sendvičové panely	0	0	[10-15]%
SKK [...]	

	V nižšie uvedenej tabuľke sú uvedené údaje o najvýznamnejších dodávateľoch podnikateľa Steel-Mont a ich podiel na celkovom nákupe (v tisícoch SKK a %).

Hutnícky materiál	2002	2003	2004	
RAVEN,a.s., Bratislava	[...]
[80-100]%	[...]
[50-60]%	[...]
[50-60]%	
Salzgitter Mannesman
Stahlhandel, Praha	0	[...]
[20-30]%	[...]
[20-30]%	
FEROSTAV, s.r.o.
Nové Zámky	0	[...]
[10-15]%	[...]
[10-15]%	
Arcelor Distribúcia
Slovensko, a.s. Košice	0	[...]
[5-10]%	[...]
[<5]%	
FERONA, a.s. Žilina	0	0	[...]
[<5]%	
Ruukki Slovakia, s.r.o.
Bratioslava	0	0	[...]
[<5]%	
Trapézny plech	2002	2003	2004	
Ruukki Slovakia, a.s.
Bratislava	0	0	[...]
[80-100]%	
RAVEN, a.s.
Považská Bystrica	[...]
[<5]%	[...]
[80-100]%	0	
TRIMO Slovakia, s.r.o.
Bratislava	[...]
[80-100]%	0	0	
Sendvičové panely	2002	2003	2004	
KINGSPAN s.r.o.
Bratislava	[...]
[30-40]%	[...]
[30-40]%	[...]
[<5]%	
TRIMO Slovakia, s.r.o.
Bratislava	[...]
[50-60]%	[...]
[40-50]%	[...]
[80-100]%	
Ruukki Slovakia, s.r.o.
Bratislava	0	0	[...]
[10-15]%	
HAIRONVILLE Slovensko, s.r.o.
Bratislava	0	[...]
[15-20]%	0	
Pflaum & Sohne Sk,
Bratislava	[...]
[10-15]%	0	0	

	Čo sa týka odberateľov, tak podnikateľ Steel-Mont uskutočňuje každé stavebné dielo na základe individuálnej Zmluvy o dielo s konkrétnym odberateľom. Nemá žiadnych pravidelných, časovo viazaných zmluvných odberateľov. Medzi najvýznamnejších v roku 2004 patrila spoločnosť Sweedwood Slovakia s.r.o., Trnava.

Najvýznamnejší odberatelia podnikateľa Rautaruukki

Odberateľ	% z celkového predaja	
Keraming a.s., Trenčín	[10-15]	
ZIPP Bratislava spol. s r.o., Bratislava	[10-15]	
Takenaka Europe GmbH, organizačná zložka, Bratislava	[10-15]	
Steel-Mont	[<10]	
BRASIN, spol. s r.o., Poprad	[<5]	
Oraving, s.r.o., Dolný Kubín	[<5]	

	Ako vyplýva z vyjadrenia účastníkov koncentrácie, neexistujú žiadne bariéry vstupu, rovnako ako nie sú žiadne tarify alebo clá, ktoré by sa vzťahovali na dovezený materiál. A taktiež neexistujú obmedzenia tvorené nevyhnutnosťou    know-how, patenty alebo iné práva duševného vlastníctva.

	Na základe podkladov a informácií predložených účastníkom konania vyplýva, že za posledných päť rokov došlo na trh stavebnej výroby k vstupu firiem patriacich do skupiny Skanska, t.j. Skanska BS, a.s., Prievidza; Skanska CZ, a.s. organizačná zložka, Bratislava; Skanska DS, a.s. organizačná zložka, Bratislava a ich podiel na trhu je spolu 5,7%. Ďalej na predmetný trh vstúpila spoločnosť Metrostav SK, a.s., Bratislava, ktorá má podiel 1,17%.

	Na základe uvedeného možno konštatovať, že relevantné trhy realizácie priemyselných stavieb a dodávok hutníckeho materiálu, trapézneho plechu a sendvičových panelov sa vyznačujú konkurenčným prostredím, na ktorých pôsobí veľký počet podnikateľských subjektov. Aj keď podnikateľ Rautaruukki v roku 2004 významným dodávateľom trapézneho plechu podnikateľa Steel-Mont, tak táto skutočnosť nemá veľký dopad na trh dodávok sedvičových panelov z pohľadu podnikateľa Steel-Mont, nakoľko jeho podiel na trhu realizácie priemyselných stavieb bol [<5]%. A vzhľadom na to, že podiel Rautaruukki na trhu dodávok hutníckeho materiálu a sendvičových panelov nie je významný, tak ani po uskutočnení posudzovanej koncentrácie nedôjde na predmetných relevantných trhoch k významným zmenám, a teda koncentrácia nevytvára ani neposilňuje dominantné postavenie podnikateľa Rautaruukki a Steel-Mont na vyššie vymedzených relevantných trhoch, ktorého dôsledkom sú významné prekážky efektívnej súťaže na relevantnom trhu.

	Podľa § 33 zákona úrad listom č. 1254/PMÚ SR/2006 zo dňa 15.03.2006 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu listom zaevidovaným úradom pod č. 1368/2006 zo dňa 21.03.2006 k výzve úradu vyjadril, že nemá žiadne pripomienky k podkladom rozhodnutia v predmetnej veci tak, ako boli uvedené vo výzve úradu, a ani k spôsobu ich zistenia a nenavrhuje doplnenie týchto podkladov. 
	 
	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručuje:
JUDr. Rastislav Kuklis
advokát
Zochova 6-8
811 03 Bratislava